《题王钦州子泽双清阁》
宋代·曾丰

马蹏车辙前门外，江声山色后堂背。
左手持盘右把杯，家人怪问翁何在。
小阁峥嵘负后堂，图书左右翁中央。
一尘不容犯眼界，万象无计逃诗囊。
蚤作从渠醉名利，夜卧从渠梦朝市。
一咏之余更一觞，翁兮醉梦华胥氏。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。